Kaapse student se liggaam in rekenaarlokaal opgespoorArgieffoto Die liggaam van ŉ 19-jarige student aan die Universiteit van Wes-Kaapland in Bellville is Maandagoggend in ŉ rekenaarlokaal op die kampus opgespoor. Kapt. FC van Wyk, ŉ polisiewoordvoerder, het aan Maroela Media gesê skoonmakers het die manklike student se liggaam ontdek. “Die polisie doen ŉ geregtelike doodsondersoek,” het Van Wyk gesê. Die student se naam is nog nie bekendgemaak nie. Die oorsaak van sy dood en hoe lank hy al dood is, is ook nog nie bekend nie. Luthando Tyhalibongo, ‘n woordvoerder van die universiteit, het die voorval bevestig. “Die polisie ondersoek die saak en is besig om die student se naasbestaandes in kennis te stel,” het Tyhalibongo gesê. Hy het gesê die kampus wil nie oor die oorsaak van die student se dood spekuleer nie, maar dit wil voorkom of daar nie vuilspel was nie.